
1.) Ano ang kapuslanan sang 
Balikatan kag iban pa nga 
wargames subong nga 2024? 


Ang Balikatan 2024 ang isa lang sa masobra 500 ka wargames kag iban 
pa nga aktibidad militar nga plano ilunsar sang US sa Pilipinas subong 
nga tuig. Indi pa lakip diri ang unilateral kag mas masangkad nga 
wargames nga ginalunsar sang US, naga-isahanon ukon upod ang iban 
sini nga alyado sa Asya, sa sulod ukon malapit sa teritoryo nga 
kadagatan sang Pilipinas. 


Magapokus ini sa mga "yabi nga lokasyon" sa nakatungdan nga bahin sa 
Palawan, isa ka lugar nga madamo ang presensya sang mga barko sang 
China. Gamit ang reaksyonaryo nga AFP ginahanda sang US ang 
Pilipinas para sa ginasulsulan niya nga gyera sa China. 


2.) Ngaa nagaluntad ang mga 
Balikatan exercises kag mga 
wargames sa Pilipinas? 


Malawig na nga mala-kolonya sang US ang Pilipinas. Buot silingon, indi 
matuod nga isa ka hilway nga pungsod ang Pilipinas bangud sa mga 
kasugtanan nga nagtugot sa US nga hilway nga maghimulos sa 
manggad sang pungsod kag magkontrol sa pulitika kag patag militar 


sini. 


Ginpirmahan sang reaksyonaryo nga gobyerno sang Pilipinas kag US 
ang 1951 Mutual Defense Treaty (MDT), 1998 Visiting Forces 
Agreement (VFA), 2014 Enhanced Defense Cooperation Agreement 
(EDCA), kag 2023 Bilateral Defense Guidelines (BDG) nga naghimo nga 
imbakan sang armas kag gamit nukleyar ang Pilipinas, pagtukod sang 
mga base militar sang US kag paghigot sa Pilipinas sa patakaran 
pangluwas sang US. Sa "giya" nga ginhanda sang US, gintalana sini ang 
pagpondo, paghanas kag pag-armas sa AFP para paalagaron ang papet 
nga hukbo sa mga katuyuan sini batuk sa China. 


3.) Ano ang mga ugat sang 
banggianay militar sang US 
kag China? 


Banggianay pang-ekonomiya ang ugat sang banggianay militar sang US 
kag China, nga nagsugod singki sadtong tunga-tunga sang dekada 
2000. Antes pa sini, madugay na nga nangin magkatimbang sa 
ekonomya ang US kag China. Halin sa katapusan sang dekada 1970, 
ginsuportahan sang US ang padayon nga transpormasyon sang China 
halin sa pagka-sosyalista padulong sa pagka-kapitalista. Sang nangin 
bag-o nga usbong nga kapitalista nga pungsod ang China, nahimo ini 
nga karibal sang US sa pagdominar sini sa bilog nga kalibutan. 


Pila ka beses nga ginpabaskog sang China ang iya nga pwersa militar 
kag ang mga operasyon sini sa luwas sang pungsod. Kabahin diri ang 


pagtukod sang mga base militar sa pito ka artipisyal nga isla sa South 
China Sea kag sa sulod sang teritoryo pangdagat sang Pilipinas, agud 
kontrolon ang ruta pangbaligya-anay diri. Ang pagtukod sang mga base 
militar nga ini ang direkta nga agresyon militar kag lapas sa 
kinamatarung pangdagat sang Pilipinas nga ginkilala sa desisyon sang 
International Arbitral Tribunal sa idalom sang United Nations 
Convention on the Laws of the Seas (UNCLOS). 


4.) Matabo ayhan ang 
imperyalista nga gyera sa tunga 
sang US kag China? 


Sa pagpanghangkat sang US sang away sa China, nagadako ang 
posibilidad sa pag-igrab sang gyera. Magadala ini sang dako nga 
pamahug sa kabuhi sang mga Pilipino, kag kahilwayan sang pungsod, 
amo man sa kabuhi kag kahilwayan sang nagkalain-lain nga pungsod sa 
bilog nga kalibutan. 


Kon ini mag-igrab, indi mahimo nga makalikaw ang Pilipinas sa balos 
atake sang China. Pareho sang padayon nga paggatong sang US sa 
gyera sang Ukraine kag Russia, gamiton sang US ang Pilipinas bilang 
proxy (ukon mangin tiglawas sang US) sang iya gintuga nga gyera. 
Ginapanginpuslan man ang ini nga sitwasyon sang pinakadalagko nga 
kumpanya sang militar sang US nga nagakandos sang binilyon ka 
dolyar nga ganansya sa pagbaligya kag pagpautang sang armas. 


5.) Ngaa pamahug sa kabuhi kag 
kahilwayan sang mga Negrosanon 
kag sa bilog pumuluyong Pilipino 
ang pagpanulsul sang US sang 
gyera sa Asya? 


Ang pagtukod sang mga base militar sang US bilang kabahin sang 
pagpangaman sa "teatro sang gyera" sang US kontra China ang direkta 
nga paglapas sa kinamatarung sang Pilipinas sa pagbuot-sa- 
kaugalingon. Ang paggamit sang US sa AFP bilang suportang pwersa sa 
mapang-away nga agresyon ang ilabi nga nagalapak sa kahilwayan sang 
pungsod kag kinamatarung sang mga Pilipino nga mag-angkon sang 
nagakinaugalingon nga patakaran pangluwas. Ang posibilidad nga 
gamiton sang US ang mga pasilidad sini sa Pilipinas para magpalupad 
sang misayl, ilunsar ang mga jetfighter, ukon serbisyuhan ang mga 
barko pang-gyera sini, ang indi malayo nga gamiton nga rason para 
targeton ang pungsod sang balos nga atake sang China. 


Ang pagka sunud-sunuran sang rehimen Marcos sa mga mando sang US 
kag pagtraidor sa kahilwayan sang Pilipinas ang kabangdanan nga ang 
pungsod ang nagakadalahig sa gyera nga wala labot sa iya pungsodnon 
nga interes. Kabaylo sang ayuda militar, pampulitika kag ekonomiya 
nga pabor, bulag nga ginasunod sang rehimen Marcos ang kagustohan 
kag kinahanglanon sang militar kag ekonomiya sang US para sa 
pagtukod sang mga base kag pasilidad. Partikular diri sa Sur sang 
Negros, kasugpon man ini sa pagpasulod kag pagpangapin sang mga 

dumuluong nga kompanya sang mina, reklamasyon kag demolisyon sa 
higad sang baybay, palm oil plantation, mga makahakalit nga dam kag 
mga green energy nga planta diri sa isla sang Negros nga nagresulta sa 
pagpang-agaw sang duta sang mga mangunguma kag pagkadula sang 
palangabuhian sang mga mangingisda kag puluy-an sang mga 
Negrosanon. Sa pihak nga bahin, pareho sang rehimen Duterte, wala 
man sang taludtod ang rehimen Marcos sa atubang sang direkta nga 
paglapas sang China sa teritoryo pangdagat sang Piliipinas sa 
pagpatindog sang mga base militar, kag pagkamol sang China sa 
manggad sa kadagatan sang Pilipinas. Ang pagpamigos nga ini sang 
China sa Pilipinas, ilabi na sa mga mangingisdang Pilipino, ang 
gingamit subong sang US nga publisidad para hatagan rason kag 
kuhaon ang simpatiya sang mga Pilipino sa ginahimo sini nga 
pagpabaskog sang presensya militar sa South China Sea. 


6.) Ano ang mga katungdanan 
sang rebolusyonaryong 
kahublagan sa pagbato kag 
pagpugong sa imperyalista nga 
gyera sa tunga sang US kag China, 
kag iban pa nga mga 
imperyalistang gyera sa 
kalibutan? 


Katungdanan sang rebolusyonaryong kahublagan nga isahon ang 
pumuluyong Pilipino sa idalom sang bandera sang patriyotismo kag 
pahulagon ang pumuluyo para magtindog, manindugan kag 
pangapinan ang kabuhi kag kahilwayan sang pungsod. Ibun-ag ang 
gamhanan nga kahublagan anti-imperyalista kag batuk sa mga 
imperyalistang gyera. Kon indi, mahimo nga lubos mahigop ang 
pungsod sa alimpuros sang inter-imperyalista nga gyera kag magasulod 
ang pungsod sa panibag-o nga hugna sang pungsodnon nga pag-antus. 


Dapat ipakigbato sang pumuluyo ang hinanali nga makipungsodnon 
nga demanda sang pagbasura sa MDT, EDCA, VFA, BDG kag tanan nga 
indi alalangay nga kasugtanan militar sa US. Kinahanglan mag-isa ang 
tanan para batuan ang plano nga pagtukod sang mga bag-o nga base 
militar kag pasilidad sa Pilipinas kag gub-on ang nagaluntad na nga 
base militar kag pasilidad sang US sa Pilipinas kag palayason ang tanan 
nga tropang Amerikano sa Pilipinas. Dapat nila ipauntat ang paglunsar 
sang Balikatan, iban pa nga mapanghangkat nga wargames kag iban pa 
nga mapasilabot nga aktibidad militar. 


Dapat pamatukan kag batuan ang padayon nga militarisasyon sang 
China sa West Philippine Sea kag isulong ang pagbungkag sa tanan nga 
base militar kag pasilidad sang China nga yara sa West Philippine Sea. 


Mahinungdanon nga kontribusyon sang Partido, sang Bagong Hukbong 
Bayan kag sang bug-os nga rebolusyonaryong kahublagan batuk sa 
inter-imperyalista nga gyera ang pagsulong sang demokratiko nga 
rebolusyon sang banwa paagi sa pangmalawigon nga inaway banwa 


kag iban pa nga porma sang pagpahulag sa malapad nga masang 
Pilipino. Ang armado nga rebolusyon sa Pilipinas ang nagaserbe nga 
pinakadako nga sablag sa mga plano sang US nga magsugod kag 
magpadilaab sang armado nga banggianay sa Asia. 


Determinado naman ang BHB nga magpabaskog kag ilunsar ang 
nagadamo nga mga taktikal nga opensiba, nga krusyal nga sangkap 
para punggan ang iskema sang US nga pasaglabon ang inter- 
imperyalista nga inaway. Pabaskugon ang rekrutment sang BHB kag 
tipunon ang malapad nga suporta sang patriyotiko nga kahublagan para 
sa rebolusyonaryong armadong paghimakas. 


PAMATUKAN ANG PAGPASILABOT MILITAR 
SANG US! 


PAMATUKAN ANG PAGPANGHANGKAT 
SANG US SANG GYERA SA CHINA! US KAG 
CHINA, LAYAS SA PINAS! 


IBASURA ANG MDT, EDCA, VFA KAG BDG! 


